REGOLAMENT TAL-KUMMISSJONI (KE) Nru 1799/2006
tas-6 ta' Diċembru 2006
li jemenda r-Regolament tal-Kummissjoni (KE) Nru 26/2004 dwar ir-reġistru tal-flotta tas-sajd tal-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2371/2002 ta’ l-20 ta’ Diċembru 2002 dwar il-konservazzjoni u l-isfruttar sostenibbli tar-riżorsi tas-sajd taħt il-Politika Komuni dwar is-Sajd (1), u b’mod partikolari Artikolu 15 (3) u (4) tiegħu,
Billi:
(1)
Ir-Regolament tal-Kummissjoni (KE) Nru 26/2004 tat-30 ta’ Diċembru 2003 dwar ir-reġistru tal-flotta tas-sajd tal-Komunità (2) jiffissa inter alia d-dati taċ-ċensiment dwar il-flotta, il-kodiċijiet għall-irkapti (tagħmir) tas-sajd u l-kodiċijiet għall-għajnuna pubblika;
(2)
Huwa meħtieġ li jiġu ffissati d-dati taċ-ċensiment għall-Istati Membri ġodda li se jissieħbu ma’ l-Unjoni Ewropea sabiex ikunu jistgħu jikkonformaw mad-dispożizzjonijiet tar-Regolament tal-Kummissjoni (KE) Nru 26/2004;
(3)
Sabiex jiġu identifikati aħjar dawk il-bastimenti involuti f’attivitajiet ta’ sajd artiġjanali jew fuq skala żgħira, huwa meħtieġ li tiġi introdotta distinzjoni aktar preċiża fost l-irkapti tas-sajd;
(4)
Sabiex tiġi ssorveljata l-applikazzjoni ta’ l-Artikolu 25(3) u (4) tar-Regolament tal-Kunsill (KE) Nru 1198/2006 tas-27 ta’ Lulju 2006, dwar il-Fond Ewropew għas-Sajd (3), huwa meħtieġ li jiġu introdotti kodiċijiet ġodda sabiex tiġi kkomunikata s-sostituzzjoni tal-magni permezz ta’ għajnuna pubblika;
(5)
Ir-Regolament (KE) Nru 26/2004 għandu għalhekk jiġi emendat kif jixraq
(6)
Il-miżuri li hemm provdut għalihom f’dan ir-Regolament huma skond l-opinjoni tal-Kumitat Konsultattiv għas-Sajd u l-Akkwakultura,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 26/2004 huwa emendat skond l-Anness ta’ dan ir-Regolament.
Artikolu 2
Dan ir-Regolament jidħol fis-seħħ fis-seba’ jum ta’ wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 6 ta' Diċembru 2006.